[pic] | AZ EURÓPAI KÖZÖSSÉGEK BIZOTTSÁGA |

Brüsszel, 8.4.2008

COM(2008)183 végleges

2008/0071 (ACC)

Javaslat

A TANÁCS HATÁROZATA

egyrészről az Európai Közösség és másrészről Bosznia és Hercegovina között a kereskedelemről és kereskedelemmel kapcsolatos ügyekről szóló ideiglenes megállapodás megkötéséről

(előterjesztő: a Bizottság)

INDOKOLÁS

1. A csatolt tanácsi határozati javaslat az egyrészről az Európai Közösség és másrészről Bosznia és Hercegovina közötti ideiglenes megállapodás aláírását és megkötését szolgáló hivatalos okirat.

2. A Tanács által 2005. november 21-én elfogadott tárgyalási irányelvekkel összhangban a Bizottság 2006 decemberében zárta le technikailag a Bosznia és Hercegovinával kötendő stabilizációs és társulási megállapodásról folyó tárgyalásokat. A Bizottság 2007. december 4-én Szarajevóban parafálta a Bosznia és Hercegovinával kötendő stabilizációs és társulási megállapodás (a továbbiakban: STM), valamint az ideiglenes megállapodás szövegét. A Bizottság javasolja a Tanácsnak az STM aláírását és elfogadását, de az csak egyrészről a Közösség és a tagállamok, másrészről Bosznia és Hercegovina megerősítését követően lép hatályba.

3. Az STM megerősítéséig a Bizottság a tárgyalási irányelvekkel és az STM 135. cikkével összhangban ideiglenes megállapodás megkötését javasolja, amely lehetővé teszi, hogy az STM kereskedelemre és a kereskedelemmel kapcsolatos ügyekre vonatkozó rendelkezései az STM aláírását követően hatályba léphessenek. A Bizottság tárgyalást folytatott az ideiglenes megállapodás szövegéről Bosznia és Hercegovinával, és a szöveg parafálására 2007. december 4-én került sor Szarajevóban.

4. Az Európai Unió stabilizációs és társulási folyamatában részt vevő vagy ahhoz kapcsolódó országokra és területekre kivételes kereskedelmi intézkedések bevezetéséről, a 2820/98/EK rendelet módosításáról, illetve az 1763/1999/EK és a 6/2000/EK rendelet hatályon kívül helyezéséről szóló, 2000. szeptember 18-i 2007/2000/EK módosított tanácsi rendelet[1] – amely kereskedelmi engedményeket biztosít – az ideiglenes megállapodással párhuzamosan továbbra is alkalmazandó.

5. Amint sikerül a Tanácsnak és a Bizottságnak pozitív eredményű közös felülvizsgálatban megegyeznie a politikai feltételek[2] teljesítésére vonatkozóan Bizottság a csatolt javaslat alapján felkéri a Tanácsot a tárgyalások eredményeinek jóváhagyására és az ideiglenes megállapodásnak az Európai Közösség nevében történő megkötésére.

2008/0071 (ACC)

Javaslat

A TANÁCS HATÁROZATA

egyrészről az Európai Közösség és másrészről Bosznia és Hercegovina között a kereskedelemről és kereskedelemmel kapcsolatos ügyekről szóló ideiglenes megállapodás megkötéséről

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 133. cikkére, összefüggésben a 300. cikk (2) bekezdésének első albekezdésével és a (3) bekezdés első mondatával,

tekintettel a Bizottság javaslatára,

mivel:

(1) Az egyrészről az Európai Közösségek és tagállamai, másrészről Bosznia és Hercegovina között […] –án/-én […]-ban/-ben létrejött stabilizációs és társulási megállapodás hatályba lépéséig jóvá kell hagyni az egyrészről az Európai Közösség, és másrészről Bosznia és Hercegovina között a kereskedelemről és a kereskedelemmel kapcsolatos ügyekről szóló ideiglenes megállapodást.

(2) Az e megállapodásban szereplő kereskedelmi rendelkezések – amelyek a stabilizációs és társulási folyamat keretén belül végrehajtott politikához kötődnek és kivételes jellegűek – az Európai Unió számára nem teremtenek precedenst a Közösségnek a Nyugat-Balkánon kívüli harmadik országokkal kapcsolatos kereskedelmi politikájában.

(3) A megállapodást ennélfogva az Európai Közösség nevében alá kell írni és jóvá kell hagyni,

A KÖVETKEZŐKÉPPEN HATÁROZOTT:

1. cikk

Az egyrészről az Európai Közösség és másrészről Bosznia és Hercegovina között a kereskedelemről és a kereskedelemmel kapcsolatos ügyekről szóló ideiglenes megállapodás, a csatolt mellékletek és jegyzőkönyvek és a záróokmányhoz csatolt együttes nyilatkozatok, valamint az Európai Közösség nyilatkozata az Európai Közösség nevében jóváhagyásra kerülnek.

Az első bekezdésben említett szövegeket csatolták e határozathoz.

2. cikk

A Tanács elnöke ezennel felhatalmazást kap a meghatalmazottak kinevezésére, akik az Európai Közösség nevében aláírják a megállapodást, és az ideiglenes megállapodás 55. cikkének megfelelően letétbe helyezik a jóváhagyó okiratokat.

Kelt

a Tanács részéről

az elnök

[1] HL L 240., 2000.9.23., 1. o. A legutóbb az 1946/2005/EK rendelettel (HL L 312., 2005.11.29., 1. o.) módosított rendelet.

[2] 14364/05 Limited